Document ID: 32013D0779

KOMISIJOS ĮGYVENDINIMO SPRENDIMAS
2013 m. gruodžio 17 d.
kuriuo įsteigiama Europos mokslinių tyrimų tarybos vykdomoji įstaiga ir panaikinamas Sprendimas 2008/37/EB
(2013/779/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (1), ypač į jo 3 straipsnį,
kadangi:
(1)
Reglamentu (EB) Nr. 58/2003 Komisijai suteikiama teisė perduoti įgaliojimus vykdomosioms įstaigoms jos vardu ir atsakomybe įgyvendinti Sąjungos programą ar projektą arba jų dalį;
(2)
pavedant vykdomosioms įstaigoms programos įgyvendinimo užduotis siekiama sudaryti sąlygas Komisijai didžiausią dėmesį skirti pagrindinei veiklai ir funkcijoms, kurių ji negali deleguoti trečiosioms šalims neperleisdama veiklos, kurią vykdo minėtos vykdomosios įstaigos, kontrolės ar galutinės atsakomybės už ją;
(3)
pagal specialiosios programos, kuria įgyvendinama Bendroji mokslinių tyrimų ir inovacijų programa „Horizontas 2020“ (2014-2020 m.) (2), (toliau - specialioji programa, kuria įgyvendinama programa „Horizontas 2020“) 6 straipsnį Komisija turi įsteigti Europos mokslinių tyrimų tarybą (toliau - EMTT). EMTT turi perimti teises ir įsipareigojimus Europos mokslinių tyrimų tarybos, įsteigtos Komisijos sprendimu 2007/134/EB (3) įgyvendinant 2006 m. gruodžio 19 d. Tarybos sprendimą 2006/972/EB (4) (toliau - specialioji programa „Idėjos“). EMTT turi sudaryti nepriklausoma Mokslo taryba (toliau - EMTT Mokslo taryba) ir speciali įgyvendinimo struktūra (vykdomoji įstaiga);
(4)
kad su programos įgyvendinimu susijusias užduotis būtų galima perduoti vykdomajai įstaigai, būtina aiškiai atskirti programavimo etapus, kuriuos nustato EMTT Mokslo taryba ir patvirtina Komisija, ir pagal EMTT Mokslo tarybos nustatytus principus ir metodiką vykdomą programos įgyvendinimą, kuris turėtų būti pavestas vykdomajai įstaigai;
(5)
Komisijos sprendimu 2008/37/EB (5) Komisija įsteigė Europos mokslinių tyrimų tarybos vykdomąją įstaigą (toliau - įstaiga) ir jai pavedė mažai tirtų sričių mokslinių tyrimų srityje vykdomų Bendrijos veiksmų valdymą, kad būtų įgyvendinta specialioji programa „Idėjos“;
(6)
Sprendimu 2008/37/EB įsteigta įstaiga įgijo didelį Europos ir viso pasaulio mokslininkų bendruomenės pasitikėjimą. Jos vaidmuo ypač svarbus vykdant Sąjungos mokslinių tyrimų finansavimą, ją gerai žino ir vertina išorės suinteresuotieji subjektai. Pagal Reglamento (EB) Nr. 58/2003 25 straipsnį atlikus įstaigos išorės vertinimą padaryta išvada, kad įstaigos įsteigimas buvo naudingas dėl jos mokslinės specializacijos ir kokybiškesnių paslaugų (ji glaudžiai bendradarbiauja su naudos gavėjais, gerina programų viešinimą ir matomumą ir užtikrina spartesnį atsiskaitymą). Apskaičiuota, kad užduotis pavedus įstaigai 2009-2012 m. sutaupyta maždaug 45 mln. EUR;
(7)
2011 m. birželio 29 d. Komunikate „Strategijos „Europa 2020“ (6) biudžetas“ Komisija pasiūlė visapusiškiau naudotis vykdomųjų įstaigų paslaugomis įgyvendinant pagal 2014-2020 m. daugiametę finansinę programą vykdysimas Sąjungos programas;
(8)
pagal Reglamento (EB) Nr. 58/2003 3 straipsnio 1 dalį atlikus sąnaudų ir naudos analizę nustatyta, kad Komisija turėtų įstaigai pavesti įgyvendinti specialiosios programos, kuria įgyvendinama programa „Horizontas 2020“, I dalies „Pažangus mokslas“ specialųjį tikslą - stiprinti mažai tirtų sričių mokslinius tyrimus Europos mokslinių tyrimų tarybos veikla. Įstaiga pasižymi aukšta programos valdymo ir paslaugų teikimo kokybe, matomumu ir sukurtais veiksmingais ryšių ir informavimo kanalais. Specialusis tikslas - stiprinti mažai tirtų sričių mokslinius tyrimus Europos mokslinių tyrimų tarybos veikla - atitinka dabartinius įstaigos tikslus ir užduotis. Pasinaudojus įstaigos sukaupta patirtimi ir praktika būtų sutaupyta lėšų. Be to, pati Komisija šios programos niekada nevaldė, tad ją perdavus Komisijai būtų sutrikdytas veiklos tęstinumas ir truktų praktinės patirties. Be to, perleidus programos valdymą įstaigai tikimasi 2014-2024 m. sutaupyti 79 mln. EUR, palyginti su scenarijumi, jei programą valdytų Komisija;
(9)
įstaigai turėtų būti pavesta įgyvendinti specialiosios programos, kuria įgyvendinama programa „Horizontas 2020“, I dalies „Pažangus mokslas“ specialųjį tikslą - stiprinti mažai tirtų sričių mokslinius tyrimus Europos mokslinių tyrimų tarybos veikla - ir vykdyti veiksmus, panašius į tuos, kuriuos įstaiga jau vykdė pagal 2007-2013 m. daugiametę finansinę programą ir kurie apima techninių projektų, dėl kurių nereikia priimti politinių sprendimų, įgyvendinimą ir per visą projekto gyvavimo trukmę būtina aukšto lygio techninė ir finansinė kompetencija;
(10)
įstaiga turėtų toliau įgyvendinti specialiąją programą „Idėjos“, kuri jai buvo perduota pagal 2007-2013 m. daugiametę finansinę programą;
(11)
kad būtų užtikrintas nuoseklus šio sprendimo ir susijusių programų įgyvendinimas tinkamu laiku, būtina užtikrinti, kad įstaiga su šių programų įgyvendinimu susijusias užduotis vykdytų nuo programų įsigaliojimo dienos su sąlyga, kad jos įsigalios;
(12)
reikėtų įsteigti įstaigą. Ji turėtų pakeisti Sprendimu 2008/37/EB įsteigtą vykdomąją įstaigą ir perimti jos teises ir įsipareigojimus. Ji turėtų veikti laikydamasi Reglamente (EB) Nr. 58/2003 nustatytų bendrųjų įstatų;
(13)
todėl Sprendimas 2008/37/EB turėtų būti panaikintas ir išdėstytos pereinamojo laikotarpio nuostatos;
(14)
šiame sprendime numatytos priemonės atitinka Vykdomųjų įstaigų komiteto nuomonę.
PRIĖMĖ ŠĮ SPRENDIMĄ:
1 straipsnis
Įsteigimas
Įsteigiama 2014 m. sausio 1 d. - 2024 m. gruodžio 31 d. veiksianti Europos mokslinių tyrimų tarybos vykdomoji įstaiga (toliau - įstaiga), ji pakeičia Komisijos sprendimu 2008/37/EB įsteigtą vykdomąją įstaigą ir perima jos teises ir įsipareigojimus, o jos įstatai grindžiami Reglamentu (EB) Nr. 58/2003.
2 straipsnis
Vieta
Įstaigos buveinė yra Briuselyje.
3 straipsnis
Tikslai ir užduotys
1. Įstaiga yra Europos mokslinių tyrimų tarybos speciali įgyvendinimo struktūra ir ji atsako už administracinio įgyvendinimo ir programos vykdymo aspektus.
2. Įstaigai pavedama įgyvendinti specialiosios programos, kuria įgyvendinama Bendroji mokslinių tyrimų ir inovacijų programa „Horizontas 2020“ (2014-2020 m.), I dalies „Pažangus mokslas“ specialųjį tikslą - stiprinti mažai tirtų sričių mokslinius tyrimus Europos mokslinių tyrimų tarybos veikla. Ši pastraipa taikoma su sąlyga, kad įsigalios specialioji programa, kuria įgyvendinama Bendroji mokslinių tyrimų ir inovacijų programa „Horizontas 2020“ (2014-2020 m.), ir nuo jos įsigaliojimo dienos.
3. Pagal Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą (2007-2013 m.) (7) įstaigai pavedama įgyvendinti ankstesnę specialiąją programą „Idėjos“.
4. Įstaiga vykdo šias su 2 ir 3 dalyse minimų Sąjungos programų dalių įgyvendinimu susijusias užduotis:
a)
valdo programos įgyvendinimą ir konkrečius projektus, remdamasi Europos mokslinių tyrimų tarybos Mokslo tarybos (toliau - EMTT Mokslo taryba) parengtomis ir Komisijos priimtomis susijusiomis darbo programomis, jei įgaliojimų suteikimo akte Komisija tam suteikė reikiamus įgaliojimus;
b)
nustato biudžeto pajamų ir išlaidų vykdymo priemones ir įgyvendina visus programai valdyti būtinus veiksmus, jei įgaliojimų suteikimo akte Komisija tam suteikė reikiamus įgaliojimus;
c)
padeda įgyvendinti programą, jei įgaliojimų suteikimo akte Komisija tam suteikė reikiamus įgaliojimus;
d)
padeda EMTT Mokslo tarybai atlikti visas jos užduotis.
4 straipsnis
Skyrimo trukmė
1. Valdymo komiteto nariai skiriami dvejiems metams.
2. Direktorius skiriamas ketveriems metams, atsižvelgus į EMTT Mokslo tarybos nuomonę.
3. Įstaigos aukščiausioji vadovybė skiriama atsižvelgus į EMTT Mokslo tarybos nuomonę.
5 straipsnis
Priežiūra ir ataskaitų teikimo reikalavimas
Komisija prižiūri įstaigą, o ši, laikydamasi įgaliojimų suteikimo akte nustatytos tvarkos ir periodiškumo, reguliariai teikia jai pavestų programų ar jų dalių įgyvendinimo pažangos ataskaitą.
6 straipsnis
Veiklos biudžeto vykdymas
Savo veiklos biudžetą įstaiga vykdo pagal Komisijos reglamento (EB) Nr. 1653/2004 (8) nuostatas.
7 straipsnis
Panaikinimas ir pereinamojo laikotarpio nuostatos
1. Sprendimas 2008/37/EB panaikinamas nuo 2014 m. sausio 1 d. Nuorodos į panaikintą sprendimą laikomos nuorodomis į šį sprendimą.
2. Įstaiga laikoma Sprendimu 2008/37/EB įsteigtos vykdomosios įstaigos teisių perėmėja.
3. Nepažeidžiant komandiruotų pareigūnų kategorijos peržiūros, numatytos įgaliojimų perdavimo akte, nuostatų, šiuo sprendimu nedaroma įtakos įstaigos darbuotojų, įskaitant jos direktorių, teisėms ir pareigoms.
8 straipsnis
Įsigaliojimas
Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. sausio 1 d.
Priimta Briuselyje 2013 m. gruodžio 17 d.

Labels: 7
15